Marte Skaanes

Marte Skaanes (født 10. september 1996) er en norsk langrennsløper som representerer Strindheim Idrettslag. 

Hun vant 5 km klassisk under NM på ski 2023, og hun vant Skandinavisk Cup 2021/22 sammenlagt. Hun vant også Norgescupen i langrenn 2021/22 sammenlagt.

Idrettskarriere

Sesongen 2012/13 
Skaanes deltok i Junior-NM på ski 2013, og fikk der bronse på 5 km klassisk i klassen K17. På 7,5 km fri teknikk ble hun nummer fem. Hun deltok også på stafetten, der Sør-Trøndelag kom på fjerdeplass. Under NM del to på Løten kom hun på sjuendeplass på sprinten i K17-klassen.

I Norgescupen i langrenn for junior 2012/13 fikk hun en andreplass som beste enkeltplassering, og hun endte på tredjeplass totalt i klassen K17.

Sesongen 2013/14 
Under Junior-NM på ski 2014 fikk hun én medalje; Sør-Trøndelag skikrets fikk bronse på 4 x 3,75 km stafett. Individuelt deltok hun i K18-klassen, og ble nummer ni på sprinten i februar. Under NM del to i mars ble hun nummer ni på 10 km klassisk og nummer sju på 5 km fri teknikk.

I Norgescupen i langrenn for junior 2013/14 kom hun på åttendeplass totalt i klassen K18.

Sesongen 2014/15 
Hun deltok i sesongåpningen i langrenn i Sverige i Bruksvallarna i november, og ble der nummer 16 på sprinten og nummer 17 på 5 km fri teknikk i juniorklassen. Hun deltok i NM på ski 2015 på Røros, og ble der nummer 35 på 10 km fri teknikk og nummer 20 på 15 km skiathlon. På stafetten kom Sør-Trøndelag på 17.-plass med Skaanes på laget.

Under Junior-NM på ski 2015 fikk hun sølv på stafetten i klassen K 19/20 år, sammen med Guro Bostad, Hanne Skulbru og Julie Myhre på Sør-Trøndelags 1.lag. Individuelt ble hun nummer 24 på sprinten, nummer 21 på 15 km fri teknikk og nummer fem på 5 km klassisk. Hun deltok i klassen K19/20 år i Norgescupen i langrenn for junior 2014/15, og endte der på åttendeplass. Hun ble nummer 21 på 5 km klassisk under NM del 2 for senior i mars.

Sesongen 2015/16 
Sør-Trøndelag skikrets fikk igjen sølv på stafetten i klassen K 19/20 år under Junior-NM på ski 2016, med Skaanes på laget. I junior-NM individuelt ble hun nummer fire på 15 km klassisk, nummer fem på sprinten og nummer 14 på 10 km fri teknikk. Hun deltok på 5 km fri teknikk under NM på ski 2016, og ble der nummer 67.

Hun vant ingen av enkeltrennene under Norgescupen i langrenn for junior 2015/16, men endte på femteplass totalt med 271 poeng. Lotta Udnes Weng vant 19-20-årsklassen denne sesongen.

Sesongen 2016/17 
Den 9. desember 2016 debuterte hun i Skandinavisk Cup, med en 51.-plass på sprinten på Lillehammer. Hun fikk to poeng i Skandinavisk Cup 2016/17, med en 29.-plass i Madona, og endte med det på 69.-plass totalt denne sesongen. Under NM på ski 2017 kom hun på fjerdeplass på 3 x 5 km stafett, 14.-plass på 10 km klassisk, 20.-plass på sprinten og 12.-plass på 15 km skiathlon. Den 25. og 26. februar 2017 ble det arrangert U23-NM i forbindelse med norgescuprennene i Åsen, og Skaanes kom der på sjetteplass på sprinten og ellevteplass på 20 km fri teknikk. Under NM del to i Gålå ble hun nummer 23 på 5 km klassisk og nummer 14 på 30 km klassisk.

Hun deltok i Norgescupen i langrenn 2016/17, og kom der på sjuendeplass i U23-klassen og 22.-plass i seniorklassen.

Sesongen 2017/18 
Skaanes fikk en 23.-plass som beste enkeltplassering i Skandinavisk Cup 2017/18, og endte på 54.-plass totalt med 24 poeng. Under NM på ski 2018 del en ble hun nummer 19 på sprinten, og under NM del to i Alta ble hun nummer 16 på 5 km klassisk og nummer 38 på 30 km fri teknikk. Hun vant Storlirennet i mars. 

Hun kom på niendeplass i U23-klassen og 26.-plass i seniorklassen under Norgescupen i langrenn 2017/18.

Sesongen 2018/19 
Sesongåpningen i langrenn i Norge 2018 ble arrangert på Beitostølen i november, og Skaanes ble der nummer 18 på 10 km klassisk og nummer 14 på 10 km fri teknikk. Hun debuterte i verdenscupen i langrenn på Beitostølen 8. desember 2018, og hun fikk sine første verdenscuppoeng da hun ble nummer 20 på tremila i Holmenkollen 10. mars 2019. Hun fikk til sammen 140 poeng i Skandinavisk Cup 2018/19, og kom med det på 17.-plass totalt. Hun avsluttet sesongen med NM på ski 2019 del to, der hun fikk to topp 10-plasseringer; hun ble nummer ni på 5 km fri teknikk og nummer seks på 30 km klassisk.

Under Norgescupen i langrenn 2018/19 ble hun nummer sju i U23-klassen og nummer 12 i seniorklassen.

Sesongen 2019/20 
Hennes beste plassering under Sesongåpningen i langrenn i Norge 2019 på Beitostølen ble en sjetteplass på 10 km klassisk, og hun kom på 18.-plass på sprinten. Den 5. januar 2020 fikk hun sin første topp 10-plassering i Skandinavisk Cup, da hun kom på åttendeplass på 10 km klassisk i Nes, og hun endte på 34.-plass totalt i Skandinavisk Cup 2019/20. Hun ble nummer ti på 10 km klassisk under NM på ski 2020. 

Under Norgescupen i langrenn 2019/20 ble hun nummer seks i seniorklassen.

Sesongen 2020/21 
Sesongen 2020/21 ble redusert på grunn av koronaviruspandemien. Skaanes deltok i sesongåpningen i langrenn i Norge 2020, og kom der på 15.-plass på sprinten, åttendeplass på 10 km klassisk og sjuendeplass på 10 km fri teknikk. Under NM på ski 2021 kom hun på femteplass på 15 km skiathlon, sjuendeplass på 10 km fri teknikk og 15.-plass på 5 km klassisk. NM del 2 ble avlyst på grunn av koronaviruspandemien. Hun avsluttet sesongen med to verdenscuprenn i Sveits i mars, der hun fikk tre verdenscuppoeng.

Hun vant ett av rennene i Norgescupen i langrenn 2020/21, og endte på sjetteplass totalt med 429 poeng.

Sesongen 2021/22 
Den 10. desember 2021 fikk hun sin første pallplass i Skandinavisk Cup, med en andreplass på 10 km klassisk på Beitostølen. Hun vant to av rennene i Skandinavisk Cup denne sesongen, og fikk til sammen 444 poeng, som gjorde at hun vant Skandinavisk Cup 2021/22 sammenlagt. Hun vant også distansecupen.

Hun fikk sin første topp ti-plassering i verdenscupen da hun ble nummer åtte på tremila i Holmenkollen 5. mars 2022. Bare vinneren Therese Johaug var bedre av de norske løperne. Hun endte på 55.-plass i Verdenscupen i langrenn 2021/22 sammenlagt, med 80 poeng, og hun kom på 28.-plass i distansecupen.

I NM 2022 i Harstad tok hun sølv på 10 km klassisk, og hun gikk ankeretappen på Strindheims lag som vant 3 x 5 km stafett. Hun fikk også bronse på 5 km fri teknikk. På sprinten ble hun nummer 12, og på 15 km skiathlon ble hun nummer åtte.

Sesongen 2022/23 
I juni 2022 deltok hun i Verdenscupen i rulleski 2022, og vant der et av rennene. Hun endte på 18.-plass totalt, med de 100 poengene hun fikk for denne seieren. I Skandinavisk Cup 2022/23 kom hun på 17.-plass totalt og niendeplass i distansecupen. Den 30. mars 2023 vant hun sitt første individuelle NM-gull, da hun vant 5 km klassisk i Tolga. Dagen etter fikk hun bronse på NM-tremila.

Hun ble nummer 14 sammenlagt i Norgescupen i langrenn 2022/23, der Hedda Østberg Amundsen vant.

Verdenscupen

Sammenlagt

Kontinentalcupen 
Pallplasseringer Skandinavisk Cup

Sammenlagtplasseringer Skandinavisk Cup

Referanser

Eksterne lenker 
 

Norske langrennsløpere
Norgesmestere i langrenn